Nyt se on varmaa: Trumpin tähän mennessä suurin voitto on sinetöity

Republikaanien veropaketti on nyt virallisesti hyväksytty Yhdysvalloissa, kirjoittavat uutiskanavat ja -toimistot. Voitto on erittäin merkittävä presidentti Donald Trumpille, jonka hallinnolla on ollut vaikeuksia saada aikaan juuri mitään merkittäviä uudistuksia Yhdysvaltojen politiikassa viimeisen 11 kuukauden aikana. Yhdysvaltain senaatti hyväksyi paketin jo aiemmin keskiviikkona, mutta edustajainhuone joutui äänestämään siitä vielä uudelleen lähinnä teknisten seikkojen takia. Kyseessä on Yhdysvaltain suurin verouudistus kolmeen vuosikymmeneen. Se tuo huomattavia verohelpotuksia yrityksille, ja myös palkansaajien tulovero laskee väliaikaisesti tulotasosta riippumatta. Suurimmat hyödyt ovat kuitenkin tulossa suurituloisille. Henkilökohtaiset veronalennukset päättyvät vuonna 2025. Samalla uudistus lisää valtion velkaantumista, sillä paketin arvioidaan tulevan maksamaan kymmenessä vuodessa lähes 1 500 miljardia dollaria. Republikaanien mukaan se kuitenkin maksaa itsensä takaisin, kun verohelpotusten myötä talous kasvaa, tuottavuus paranee ja työpaikkoja syntyy lisää. Esitys pudottaa yritysten verotusta nykyisestä 35 prosentista 21 prosenttiin. Demokraattien mukaan uudistus hyödyttää eniten yrityksiä ja rikkaita amerikkalaisia, Trump itse mukaan lukien. Mielipidekyselyiden mukaan amerikkalaisten enemmistö vastustaa uudistusta.